धोनी को आउट देने के लिए दिखाया गलत रीप्ले  
भारत-वेस्टइंडीज के बीच टेस्ट शृंखला में खराब अंपायरिंग को लेकर विवाद के बीच पता चला है कि दूसरे मैच में धोनी को नोबॉल पर आउट दे दिया गया।
भारत और वेस्टइंडीज के बीच मौजूदा टेस्ट शृंखला में खराब अंपायरिंग को लेकर विवाद में नया मोड़ आ गया, जब पता चला कि दूसरे मैच के पहले दिन महेंद्र सिंह धोनी को नोबॉल पर आउट दे दिया गया। इससे एक बड़ा विवाद पैदा हो सकता है।  टीवी रीप्ले को यह जांच करने के लिए कहा गया है कि फिडेल एडवर्ड्स की वह गेंद दिखाई गई थी या नहीं, जो नोबॉल थी। इसकी जगह कोई वैध गेंद तो नहीं दिखाई गई, ताकि धोनी को आउट करार दिया जा सके। धोनी को जमैका में पहले टेस्ट में भी नोबॉल पर आउट दिया गया था।  दूसरे मैच में एडवर्ड्स के 15वें ओवर और पारी के 59वें ओवर में धोनी ने मिडऑन में शिवनारायण चंद्रपाल को कैच थमाया। धोनी पैवेलियन की ओर जाने लगे जब अंपायर इयान गूड ने उन्हें रुकने के लिए कहा। वह तीसरे अंपायर से जानना चाहते थे कि गेंद नोबॉल तो नहीं थी।  रीप्ले में बताया गया कि एडवर्ड्स का अगला पैर क्रीज के भीतर था, लेकिन यह वही गेंद नहीं थी, बल्कि पिछली वैध गेंद थी, जिसे टीवी रीप्ले पर दिखाया गया, ताकि धोनी को आउट दिया जा सके। असली गेंद वाकई नोबॉल थी। उस समय भारत का स्कोर पांच विकेट पर 167 रन था। धोनी के आउट होने के बाद पूरी टीम 201 रन पर सिमट गई।